Morten Østergaard (RV), 2007-04-19:
Det her lovforslag er en cocktail, der består af to mål fiasko og et mål sikker succes.
For det første er det åbenbart efter udvalgsbehandlingen og de reaktioner, der har været i omverdenen, at greencardordningen er dømt til at blive en fiasko.
Den vil ikke levere den mulighed for at tiltrække særlig kvalificeret arbejdskraft, som den er blevet udskreget til.
Dansk Arbejdsgiverforening og Dansk Industri var meget klare i mælet i Børsen i tirsdags, hvor de sagde, at den her greencardordning har for høj en indtægtsgrænse og er alt for bureaukratisk til at kunne afhjælpe det problem, som vi har i det danske samfund med mangel på velkvalificeret arbejdskraft.
For det andet er det helt sikkert, at den strategi, man har om, at fattigdom og fravær af rettigheder skulle føre til noget godt, også vil være en fiasko.
Vi diskuterer i øjeblikket og kommer også til at diskutere senere, om starthjælpen har en marginal effekt i de første få år.
Det, der er helt sikkert med den gruppe, vi taler om her, er, at her har starthjælpen ikke været opskriften på succes efter de første 7 år, og nu dømmer man så folk til livslang fattigdom.
Hvordan man skulle kunne tro på, at en metode, der ikke har virket i 7 år, skulle kunne virke de efterfølgende år,
Samtidig siger man så også til folk, der er danskere og ønsker at rejse ud: I skal vide, at hvis I rejser ud mere end 1 år, skal I have været i fuldtidsbeskæftigelse i 2½ år, efter I er kommet hjem, før I igen er berettiget til at blive indfanget af det sociale sikkerhedsnet, som kontanthjælpen udgør.
Vi tror ikke meget på, at der er noget som helst vundet ved at skabe en underklasse i Danmark, som økonomisk, men også socialt og rettighedsmæssigt, fordi de fastholdes på midlertidige opholdstilladelser, ikke finder deres plads som aktive medborgere i det her samfund med de rettigheder og pligter, som det giver.
Derfor er forslaget om en integrationseksamen og et optjeningsprincip for kontanthjælp dømt til at blive en fiasko.
Til gengæld er der for os ingen tvivl om, at det nok skal blive en succes med den såkaldte indvandringsprøve.
Vi er helt sikre på, at det vil gå som i Holland, hvor det betyder langt færre familiesammenføringer.
Ministeren påstår, at sådan vil det ikke gå.
Men man har altså kopieret en ordning, som i Holland har betydet, at langt færre mennesker får familiesammenføring.
Derudover er det vigtigt at understrege, at forslaget specifikt om de religiøse forkyndere jo er et udtryk for den hetz, der i disse dage raser mod religiøse mindretal i Danmark.
Disse grupper skal nu forhindres i eller i hvert fald have besværligheder med at få deres religiøse forkyndere til landet.
Vi i Det Radikale Venstre oplever det som et udtryk for den hetz, der også kommer til syne i dagens aviser, hvor en ordfører for et af de forligspartier, der er bag det her lovforslag, sammenligner et religiøst mindretals valg af hovedbeklædning med symboler fra nazitiden og nazismen.
Det er det, som kommer til udtryk, når man vælger at lave en særlovgivning for et sted mellem 75 og 100 mennesker og forsøger at forhindre minoriteter i det her land i at få deres religiøse behov dækket.
Det er det, som også kommer til udtryk, når hr. Søren Krarup i dag sammenligner muslimers religiøse hovedbeklædning med nazismens symboler.
Det er derfor, vi i Det Radikale Venstre stemmer klart og fuldstændigt nej til det her lovforslag.